'Gangster State'-bespreking by UV gaan nou wél voort | Maroela Media
Pieter-Louis Myburgh, skrywer van die boek Gangster State. (Foto: Courtney Africa/ANA)
Die Universiteit van die Vrystaat (UV) sê 'n paneelbespreking oor die skrywer Pieter-Louis Myburgh se omstrede boek Gangster State gaan Donderdag wél voort.
Die bespreking is aanvanklik op aanbeveling van die UV se veiligheidsdepartement gekanselleer, 'n besluit wat groot kritiek ontlok het. Penguin Random House (PRH), uitgewer van die boek, het verlede week in reaksie gesê dit is die universiteit se plig om op te staan vir vryheid van spraak. Die geleentheid is boonop gekanselleer sonder om Myburgh óf die uitgewer in te lig.
"PRH is baie bly en verlig dat die bespreking by UV voortgaan," het Surita Joubert, 'n senior publisiteitsbestuurder by die uitgewer, vanoggend aan Maroela Media gesê.
Die UV sê sy uitvoerende bestuur het die besluit heroorweeg. "Die bestuur het gevoel die platform vir intellektuele debat en gesprek, saam met die beginsels van akademiese vryheid en vryheid van spraak, moet eerbiedig word en daarom is aanbeveel dat die UV Sakeskool voortgaan met die boekbespreking," het die universiteit in 'n verklaring gesê.
"Die universiteit wil verder benadruk dat vryheid van spraak nie onbegrens is nie en binne 'n spesifieke konteks gesien moet word. Die universiteit verwelkom en waardeer die feit dat mnr. Myburgh ingestem het om met die boekbespreking voort te gaan," het die universiteit gesê.
Ace Magashule, die ANC se sekretaris-generaal en 'n voormalige Vrystaatse premier, is die onderwerp van Myburgh se boek, Gangster State: Unravelling Ace Magashule's Web of Capture. Die boek bevat verskeie skokonthullings oor Magashule, 'n man wat deur baie mense as Suid-Afrika se gevaarlikste politikus beskryf word.
Verlede maand is 'n bekendstelling van die boek by 'n geleentheid in Sandton ontwrig toe 'n groep mense, geklee in ANC-T-hemde, die plek bestorm en die bekendstelling ontwrig het.
Magashule se ondersteuners in die Vrystaat het later planne laat vaar om eksemplare van die boek op 'n vullishoop in Bloemfontein te verbrand, nadat ANC-ringkoppe by Luthuli-huis ingegryp en die voorneme veroordeel het.
Gangster State Universiteit van die Vrystaat
Deel hierdie boek met die "afvaardiging" wat kom van America vir ons president se groot indulging. Hul sal die boek verstaan. ..EN geniet!